CELEX: 32017R0871
Language: hu
Date: 2017-05-22
Title: A Bizottság (EU) 2017/871 rendelete (2017. május 22.) az 1333/2008/EK európai parlamenti és tanácsi rendelet II. mellékletének a foszforsav – foszfátok – di-, tri- és polifoszfátok (E 338-452) egyes előkészített húsokban való felhasználása tekintetében történő módosításáról (EGT-vonatkozású szöveg. )

23.5.2017   
            
            
               HU
            
            
               Az Európai Unió Hivatalos Lapja
            
            
               L 134/3
            
         A BIZOTTSÁG (EU) 2017/871 RENDELETE
   (2017. május 22.)
   az 1333/2008/EK európai parlamenti és tanácsi rendelet II. mellékletének a foszforsav – foszfátok – di-, tri- és polifoszfátok (E 338-452) egyes előkészített húsokban való felhasználása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   Tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
   mivel:
   
               (1)
            
            
               Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.
            
         
               (2)
            
            
               A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
            
         
               (3)
            
            
               A Cseh Köztársaság 2015. május 11-én kérelmet nyújtott be a foszforsav, foszfátok, difoszfátok, trifoszfátok és polifoszfátok (a továbbiakban: foszfátok) a következő cseh előkészített húsokban stabilizátorként történő felhasználása érdekében: Bílá klobása, Vinná klobása, Sváteční klobása és Syrová klobása. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.
            
         
               (4)
            
            
               A foszfátok felhasználását az előkészített húsok – úgymint Bílá klobása, Vinná klobása, Sváteční klobása és Syrová klobása – fizikai-kémiai állapotának megőrzése és kötőképességének fokozása teszi szükségessé, különösen, ha e termékeket védőgázas csomagolásban, megnövelt eltarthatósági idővel hozzák forgalomba. A kérelmező szerint az említett élelmiszer-adalékanyagoknak az érintett cseh előkészített húsokban való alkalmazásához kapcsolódó technológiai szükséglet megegyezik a breakfast sausages és Bräte termékek esetében fennálló technológiai szükséglettel; az említett termékek vonatkozásában a foszfátok használatát az 1333/2008/EK rendelet II. mellékletének E. része engedélyezte a 08.2 élelmiszer-kategóriában („Előkészített hús, a 853/2004/EK rendeletben meghatározottak szerint”).
            
         
               (5)
            
            
               Az 1333/2008/EK rendelet (7) preambulumbekezdése értelmében az élelmiszer-adalékanyagok jóváhagyása során figyelembe kell venni egyéb, az adott kérdést tekintve releváns tényezőket, ideértve a hagyományt is. Ezért helyénvaló bizonyos hagyományos termékek piaci elérhetőségének fenntartása egyes tagállamokban, amennyiben az élelmiszer-adalékanyagok használata e termékekben megfelel az 1333/2008/EK rendeletben foglalt általános és specifikus feltételeknek.
            
         
               (6)
            
            
               Az e rendelet által szabályozott élelmiszer-adalékanyagokra vonatkozó felhasználások egységes alkalmazása érdekében az érintett cseh előkészített húsok leírását az élelmiszer-adalékanyagokról szóló 1333/2008/EK rendelet II. mellékletének E. részében felsorolt élelmiszer-kategóriákat ismertető útmutató dokumentum (3) tartalmazza.
            
         
               (7)
            
            
               Az 1331/2008/EK rendelet 3. cikke (2) bekezdésének megfelelően a Bizottság kikéri az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó aktualizálásnak valószínűsíthetően nincs az emberi egészségre gyakorolt hatása. A foszfátok élelmiszer-adalékanyagként történő felhasználása számos élelmiszer esetében engedélyezett. Biztonságosságukat az élelmiszerügyi tudományos bizottság értékelte, amely a napi bevitel tekintetében foszforban kifejezve 70 mg/testtömeg kg tolerálható maximális szintet állapított meg (4). Mivel a foszfátok felhasználásának kiterjesztésére vonatkozó kérelem egyes konkrét, hagyományosan fogyasztott termékekre vonatkozik, nem várható, hogy a kiterjesztés jelentős hatást gyakorolna az általános foszfátexpozícióra. Az uniós jegyzék ezen adalékanyagok kiterjesztett felhasználása tekintetében történő aktualizálása valószínűsíthetően nincs hatással az emberi egészségre, ezért a Hatóság véleményét nem szükséges kikérni.
            
         
               (8)
            
            
               Az 1333/2008/EK rendelet II. mellékletét ennek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1333/2008/EK rendelet II. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. május 22-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2008.12.31., 16. o.
   
   
      (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
   
      (3)  http://ec.europa.eu/food/safety/food_improvement_agents/additives/eu_rules_en
   
      (4)  Az élelmiszerügyi tudományos bizottság jelentései, 25. sorozat (13. o.), 1991.
   
      MELLÉKLET
      Az 1333/2008/EK rendelet II. melléklete E. részében a 08.2. élelmiszer-kategóriában („Előkészített hús, a 853/2004/EK rendeletben meghatározottak szerint”) a „Foszforsav – foszfátok – di-, tri- és polifoszfátok (E 338–452)” bejegyzés helyébe a következő szöveg lép:
      
         
                      
                  
                  
                     „E 338–452
                  
                  
                     Foszforsav – foszfátok – di-, tri- és polifoszfátok
                  
                  
                     5 000 
                  
                  
                     (1) (4)
                  
                  
                     kizárólag: breakfast sausages: ebben a termékben a hús úgy van darálva, hogy az izom- és zsírszövetek teljesen szétroncsolódjanak, és így a rostok a zsírral emulziót képezzenek – ez adja a termék jellegzetes megjelenését; finn „szürke” karácsonyi sonka (Finnish grey salted Christmas ham), burger meat a húsba kevert legalább 4 %-os zöldség-, illetve gabonatartalommal, Kasseler, Bräte, Surfleisch, toorvorst, šašlõkk, ahjupraad, Bílá klobása, Vinná klobása, Sváteční klobása, valamint Syrová klobása”